شريف نور

شريف عدلى سامى نور ( اتولد فى القاهره فى 28 يوليه 1958 ) ، موسيقار و عازف و ملحن مصرى لحن و وزع ألحان كتيره فى مسرحيات و تمثليات و افلام تسجيليه كان منها افلام تسجيليه انتجتها قناة الجزيره الوثائقيه عن محمد على باشا و البابا شنوده التالت. نال شريف نور جوايز دوليه كتيره و كان من اول المشاركين فى ثورة 25 يناير 2011 فى مصر و انضم للثوار فى ميدان التحرير مع مراته و عياله و رابطو هناك لغاية مانجحت الثوره.
اتولد شريف نور فى حى مصر الجديده فى القاهره فى عيله فنيه و ادبيه فأبو جده كان المحامى الكبير محمد بك نور خريج جامعة السوربون فى فرنسا و اللى كان كمان اديب و شاعر و جده سامى بك نور كان بيهوى و بيتذوق الفن و الموسيقا و كان بيعزف على العود و مطرب متسجل فى الاذاعه المصريه و صديق مقرب من الموسيقار محمد عبد الوهاب. ابو شريف نور المعروف بعدلى نور كان مسرحى و مؤلف و سيناريست افلام و مسلسلات و كان رئيس الفريق المصرى اللى تابع و اشرف على تصوير فيلم " كليوباترا " اللى انتجته هوليوود فى ستينات القرن العشرين ، و عمته كانت برضه اديبه و كاتبة مسلسلات. فى الجو الفنى و الثقافى ده نشأ شريف نور فى حى التريومف فى مصر الجديده و بين و هو لسه صغير اهتمام بالعلم و المزيكا فكان دايم مهتم بعالم الاختراعات و الاكتشافات و قصص الخيال العلمى و كان نفسه يطلع مخترع لكن الجانب الفنى طغى على تطلعاته العلميه بعد مالقى انه بيتذوق الموسيقا و بيهتم بيها و كانت اول الالات الموسيقيه اللى استخدمها هى الة الهيرمونيكا البسيطه فكان بيعزف بيها و بيألف ألحان ، و لما ابوه لاحظ اهتمامه بالمزيكا اشترى له اورج و هو فى رحله فى ڤيينا فى النمسا و بالأورج ده ابتدا شريف مشواره الفنى و اتقن العزف على الأورج لكن نشاطه فضل محصور كهاوى فى العزف فى الحفلات و المناسبات العائليه. لما شريف نور خد شهادة الثانويه العامه اختار فى الاول انه يدرس حقوق عشان يبقى محامى كبير زى جده لكن ابوه اللى كان مدرك انه موهوب نصحه بإنه يتجه للفن و الموسيقا فدخل شريف كلية التربيه الموسيقيه فى جامعة حلوان و فيها درس المزيكا دراسه علميه على اصولها و اتعلم كتابة و قراية النوت الموسيقيه و اتحولت هوايته لإحتراف فكون باند مزيكا غربى اسمها " سانشاين Sunshine " قدمت حفلات فى نوادى مصر الجديده كان منها نوادى هليوبوليس و هيليوليدو و الطيران ، و فى صيف 1977 قدمت الفرقه حفلات فى كازينو سيروكو فى مرسى مطروح.
اتخرج شريف نور بتفوق من كلية التربيه الموسيقيه سنة 1982 و قدمت له الكليه فرصة تكميل الدراسات العليا لكن شريف كان مهتم اكتر بتقديم الفن و تطبيقه العملى عن الدراسه اللى شاف انها ممكن تعطل طموحاته و تطلعاته الموسيقيه فشارك من سنة 1982 ل1993 فى فرق على مستوى عالى بتقدم حفلات فى الاوتيلات الكبيره فى القاهره. فى الغضون دى عرض عليه المغنى محمد منير الانضمام لفرقته الموسيقيه بدل الاورجنيست الألمانى اللى ساب الفرقه فإنضم شريف للفرقه و لحن لمحمد منير اغانى مسرحية " مساء الخير يا مصر " اللى اتقدمت على المسارح المصريه لمدة سنتين. و فى بداية 1996 لحن شريف نور موسيقة المسلسل التلفزيونى " نونه الشعنونه " اللى اخرجته المخرجه انعام محمد على و كسب شريف بالعمل ده بجايزة احسن موسيقا لمسلسل تلفزيونى اتعمل سنتها فى مصر ، و من وقتها استمر شريف فى تلحين و توزيع موسيقا تصويريه لبرامج و مسلسلات و افلام تسجيليه كان منها حلقات انتجتها قناة الجزيره الوثائقيه عن " محمد على باشا " و حلقات عن " البابا شنوده التالت " و اتجلت موهبة شريف نور التلحينيه و التوزيعيه فى العملين دول اللى بيتكلمو عن موضوعين و عصرين مختلفين ، و برضه للجزيره الوثائقيه لحن شريف نور حلقات بعنوان " مآذن " عن اشهر مآذن الجوامع ، و حلقات بعنوان " أصوات من السماء " عن اشهر مقرئين القرآن ، و حلقات بعنوان " البطل " عن الشهيد احمد عبد العزيز ، و فوق كده بيتعرضله برنامج اسبوعى على قناة الجزيره الاخباريه بعنوان " لحظة ابداع ". شريف نور كمان اهتم ببرامج الاطفال فلحن كمان مسلسلات كارتون كان اشهرها مسلسل " بكار " اللى لحن المزيكا التصويرية جوه حلقاته و كمان الاغانى بداخل الحلقات و اللى قام بتلحين تتر الحلقات الملحن عمرو ابو ذكرى اللى استمر لمدة 270 حلقه ، و قام بعمل المزيكا التصويرية لمسلس " سوبر هنيدى " و اللى قام الملحن محمد رحيم بتلحين تتر المقدمة و كمان المزيكا التصويرية لمسلسل " عيلة امين " و اللى قام محمد رحيم كمان بتلحين تتر المقدمة و النهاية و غيرها و لحن لمسرح العرايس مسرحيات " الاميره و التنين " و " سندريللا " اللى مثلت مصر فى مهرجان العرايس فى تونس فى ديسمبر 2011.
لحن شريف نور كمان مسرحية " القاهره فى مائة عام " من تأليف و اخراج لينين الرملى و المسرحيه دى اتعرضت على مسارح كندا فى مونتريال و اتاوا و فى نوفمبر 2011 اخد شريف نور جوايز عليها من برلمان مدينة كيبيك و من جمعية الصداقه المصريه الكنديه و المركز الثقافى التابع للسفاره المصريه فى كندا.
شارك شريف نور فى مهرجانات موسيقيه دوليه كتيره كان منها مهرجان الدانوب فى ڤيينا و مهرجان المزيكا المصريه فى برلين و ميونيخ و مهرجان ليفربول فى انجلترا و مهرجانات جرش فى الاردن و قرطاج فى تونس و مهرجان ووماد الانجليزى فى دورته فى ابو ظبى و فى مهرجانات تانيه كتيره فى ايطاليا و امريكا و غيرها.
شريف نور بينتمى لعيله اتصلت بالوطنيه المصريه و الفن المصرى الاصيل و ارتاد بيتها سياسيين كبار من امثال مكرم عبيد و موسيقيين عظام من امثال محمد عبد الوهاب ، لكن مع اهتمام شريف بالموسيقا المصريه اهتم كمان بالموسيقا الغربيه فكانت النتيجه انتاجه الغزير لألحان بديعه من وحى البيئه المصريه مع تأثيرات من الموسيقا العالميه المتطوره. و لما اترجت مصر بثورة 25 يناير 2011 طوالى انتابت شريف نور الاحاسيس الوطنيه فشارك فيها من لحظة بدايتها زى ماعمل فنانين مصر وقت ثورة 1919 ووقف مع الثوار فى ميدان التحرير يهتف باسم مصر .